Mustamäe linnaosa vanem Lauri Laats kooskõlastas täna Mustamäe turu projekti, mis põhimõtteliselt tähendab rohelist tuld turu ehitamise protsessile. Ehitustööd peaksid algama veel sügisel, turg valmima järgmisel kevadel.
Turu projekteerijaks määrati juulis WSP Talone OÜ, kelle pakkumine tunnistati korraldatud riigihange raames parimaks. Kokkuvõttes läheb projekteerimine maksma 420 000 krooni (koos käibemaksuga).
Mustamäe turu plaanib linnaosa valitsus rajada Kännu Kuke kvartalisse, tänase tasulise parkla maa-alale. Plaan on saanud nii Mustamäe Halduskogu kui ka linnaosa elanikke heakskiidu vastava küsitluse raames.
Pärast projekti kooskõlastamist märkis linnaosa vanem Lauri Laats, et uus turg tuleb moodne ja kaasaegne, kahe ruumika halliga liha, kala, aedviljade ja puuviljade tarvis ning kaetud välilettidega. Turul on ruumi ka kohvikule. Mõeldud on parkimisele, pesemisele ja käimlatele ning prügimajandusele, samuti on loodud mängimisvõimalused lastele.